ମୁନ୍ମୁନ୍ ସେନ୍

ମୁନ୍ମୁନ୍ ସେନ୍ (ଅନ୍ୟନାମ ଶ୍ରୀମତୀ ଦେବ ବର୍ମା; ବେଙ୍ଗଲୀ ଉଚ୍ଚାରଣ: [munmun ʃen]; ଜନ୍ମ ନାମ ଶ୍ରୀମତୀ ସେନ୍; ୨୮ ମାର୍ଚ୍ଚ ୧୯୫୪), ଜଣେ ଭାରତୀୟ ଅଭିନେତ୍ରୀ ଏବଂ ରାଜନେତ୍ରୀ। ସେ ହିନ୍ଦୀ, ବେଙ୍ଗାଳୀ, ମଲୟାଳମ୍, କନ୍ନଡ, ତେଲୁଗୁ, ତାମିଲ୍ ଏବଂ ଗୁଜରାଟୀ ଚଳଚ୍ଚିତ୍ରରେ ତାଙ୍କର କାର୍ଯ୍ୟ ପାଇଁ ପରିଚିତ। ପରେ ସେ ବଲିଉଡ୍ ଚଳଚ୍ଚିତ୍ରରେ ଅଭିନୟ କରିଥିଲେ। ସେ ୬୦ଟି ଚଳଚ୍ଚିତ୍ର ଏବଂ ୪୦ଟି ଟେଲିଭିଜନ୍ ଧାରାବାହିକରେ ଅଭିନୟ କରିଛନ୍ତି। ୧୯୮୭ ମସିହାରେ ସେ Nandi Award (ଆନ୍ଧ୍ର ପ୍ରଦେଶ ରାଜ୍ୟ ନନ୍ଦୀ ପୁରସ୍କାର) ସର୍ବଶ୍ରେଷ୍ଠ ସହଯୋଗୀ ଅଭିନେତ୍ରୀ ବିଭାଗରେ ଶିରିଭେନେଲ୍ଲା ଚଳଚ୍ଚିତ୍ରରେ ତାଙ୍କର ଭୂମିକା ପାଇଁ ପାଇଥିଲେ। ସେ ୨୦୧୪ ରୁ ୨୦୧୯ ପର୍ଯ୍ୟନ୍ତ ବାଙ୍କୁରା ନିର୍ବାଚନ ମଣ୍ଡଳୀରୁ ୧୬ତମ ଲୋକସଭାର ସାଂସଦ ଥିଲେ।

 ପ୍ରାରମ୍ଭିକ ଜୀବନ 

ମୁନ୍ ମୁନ୍ ସେନ୍ କଲିକତା (ବର୍ତ୍ତମାନ କୋଲକାତା)ରେ ବେଙ୍ଗାଳୀ ଅଭିନେତ୍ରୀ ସୁଚିତ୍ରା ସେନ ଏବଂ ଦିବାନାଥ ସେନଙ୍କ ଘରେ ଜନ୍ମଗ୍ରହଣ କରିଥିଲେ। ତାଙ୍କ ପିତା ବାଲିଗଞ୍ଜ ପ୍ଲେସ୍‌ର ବାସିନ୍ଦା ଥିଲେ ଏବଂ ସେ କୋଲକାତାର ସମୃଦ୍ଧ ବ୍ୟବସାୟୀମାନଙ୍କ ମଧ୍ୟରୁ ଜଣେ ଆଦିନାଥ ସେନଙ୍କ ପୁଅ ଥିଲେ। ତାଙ୍କ ପ୍ରପିତାମହ ଦିନାନାଥ ସେନ୍ ତ୍ରିପୁରାର ମହାରାଜାଙ୍କ ଦିୱାନ୍ (ମନ୍ତ୍ରୀ) ଥିଲେ।

ସେ ଶିଲଙ୍ଗର ଲୋରେଟୋ କନଭେଣ୍ଟ ଏବଂ କଲକାତାର ଲୋରେଟୋ ହାଉସରେ ଶିକ୍ଷା ଗ୍ରହଣ କରିଥିଲେ। ସେ ସୋମରଭିଲ୍ଲେ କଲେଜ, ଅକ୍ସଫୋର୍ଡରୁ ସ୍ନାତକ ଡିଗ୍ରୀ ହାସଲ କରିଥିଲେ ଏବଂ କଲିକାତାର ଯାଦବପୁର ବିଶ୍ଵବିଦ୍ୟାଳୟରୁ ତୁଳନାମୂଳକ ସାହିତ୍ୟରେ ସ୍ନାତକୋତ୍ତର ଡିଗ୍ରୀ ପାଇଥିଲେ।

ଛୋଟବେଳୁ ସେ ଭାରତର ପ୍ରସିଦ୍ଧ ଚିତ୍ରଶିଳ୍ପୀ ଯାମିନି ରାୟଙ୍କ ନିକଟରୁ ଚିତ୍ରକଳା ଶିଖିଥିଲେ। ସେ ଚିତ୍ରକଳା ଏବଂ ପୁରାତନ ବସ୍ତୁ ସଂଗ୍ରହ କରିବାକୁ ଭଲପାଆନ୍ତି। 2000 ମସିହାରେ ଏକ ସାକ୍ଷାତକାରରେ ସେ କହିଥିଲେ ଯେ ସେ ବାଲିଗଞ୍ଜ ସରକାରୀ ଉଚ୍ଚ ବିଦ୍ୟାଳୟରେ ଏକ ବର୍ଷ ପର୍ଯ୍ୟନ୍ତ ପଢ଼ାଇଥିଲେ ଏବଂ ପରେ ଚିତ୍ରବାଣୀ ନାମକ ଚଳଚ୍ଚିତ୍ର ପ୍ରଯୁକ୍ତି ଶିକ୍ଷାଦାନ କରୁଥିବା ଏକ ପ୍ରତିଷ୍ଠାନରେ ଗ୍ରାଫିକ୍ସ ପଢ଼ାଇଥିଲେ। ବିବାହ ପୂର୍ବରୁ ମଧ୍ୟ ସେ ସାମାଜିକ କାର୍ଯ୍ୟରେ ସକ୍ରିୟ ଥିଲେ ଏବଂ ଜଣେ ଶିଶୁକୁ ଦତକ ନେବା ବିଷୟରେ ଚିନ୍ତା କରିଥିଲେ। ଚଳଚ୍ଚିତ୍ରରେ ପ୍ରବେଶ ପୂର୍ବରୁ ସେ କୋଲକାତାର ବାଲିଗଞ୍ଜ ସରକାରୀ ଉଚ୍ଚ ବିଦ୍ୟାଳୟରେ ଇଂରାଜୀ ପଢ଼ାଉଥିଲେ।

 ଅଭିନୟ ଜୀବନ 

ବିବାହ ଏବଂ ମାତୃତ୍ୱ ପରେ ମୁନ୍ ମୁନ୍ ସେନ୍ ଚଳଚ୍ଚିତ୍ର ଏବଂ ଟେଲିଭିଜନ୍ କ୍ଷେତ୍ରରେ ତାଙ୍କ ପେଶା ଜୀବନ ଆରମ୍ଭ କରିଥିଲେ। ସେ ୧୯୮୪ ମସିହାରେ ଅନ୍ଦର ବାହାର ଚଳଚ୍ଚିତ୍ରରେ ଅଭିନୟ ଜୀବନ ଆରମ୍ଭ କରିଥିଲେ। ସେହି ଚଳଚ୍ଚିତ୍ରରେ ତାଙ୍କର ସାହସିକ ଭୂମିକା ବିବାଦ ସୃଷ୍ଟି କରିଥିଲା।

ସେ ୧୯୯୧ ମସିହାର ସସ୍ପେନ୍ସ ଥ୍ରିଲର 100 Days ରେ ମାଧୁରୀ ଦିକ୍ଷିତଙ୍କ ସହ ଅଭିନୟ କରିଥିଲେ। ଜଖମୀ ଦିଲ (1994) ପରେ ସେ ୨୦୦୩ ପର୍ଯ୍ୟନ୍ତ ଚଳଚ୍ଚିତ୍ରରେ ଦେଖାଯାଇନଥିଲେ; ୨୦୦୩ରେ ସେ କୁଛ ତୋ ହୈ ନାମକ ଥ୍ରିଲର ଚଳଚ୍ଚିତ୍ରରେ ଅଭିନୟ କରିଥିଲେ, ଯାହା ବ୍ୟାପାରିକ ଭାବେ ସଫଳ ହୋଇନଥିଲା। ସେ ୧୯୮୬ ମସିହାରେ ପ୍ରସିଦ୍ଧ ତେଲୁଗୁ ନିର୍ଦ୍ଦେଶକ କେ ବିଶ୍ଵନାଥଙ୍କ ନିର୍ଦ୍ଦେଶନାୟ ଶିରିଭେନେଲ୍ଲା ତେଲୁଗୁ ଚଳଚ୍ଚିତ୍ରରେ ଅଭିନୟ କରିଥିଲେ।

ଚଳଚ୍ଚିତ୍ର ଶିଳ୍ପରେ ପ୍ରବେଶ ପୂର୍ବରୁ ଏବଂ ପରେ ସେ କେତେକ ମଡେଲିଙ୍ଗ୍ କାର୍ଯ୍ୟରେ ଏକାକୀ କିମ୍ବା ତାଙ୍କ କନ୍ୟାମାନଙ୍କ ସହ ଅଂଶଗ୍ରହଣ କରିଥିଲେ। ୧୯୮୦ ଦଶକରେ ସେ ସାବୁନ୍ ବିଜ୍ଞାପନରେ ମଡେଲିଙ୍ଗ୍ କରିଥିଲେ, ଯାହା କେତେକ ବିବାଦ ସୃଷ୍ଟି କରିଥିଲା। କିଛି ଟେଲିଭିଜନ୍ ଧାରାବାହିକ ସହ ଏକାଧିକ ବେଙ୍ଗାଳୀ ଟେଲି-ଚଳଚ୍ଚିତ୍ରରେ ମଧ୍ୟ ସେ ଅଭିନୟ କରିଥିଲେ।

 ବ୍ୟକ୍ତିଗତ ଜୀବନ 

ମୁନ୍ ମୁନ୍ ସେନ୍ ୧୯୭୮ ମସିହାରେ ଭାରତ ଦେବ ବର୍ମାଙ୍କ ସହ ବିବାହ କରିଥିଲେ, ଯିଏ ଥିଲେ ପୂର୍ବତନ ତ୍ରିପୁରା ରାଜପରିବାରର ଏକ ବଂଶଧର। ତାଙ୍କର ଦୁଇଜଣ କନ୍ୟା ଅଛନ୍ତି—ରାଇମା ସେନ ଏବଂ ରିୟା ସେନ—ଯେଉଁମାନେ ମଧ୍ୟ ଅଭିନୟକୁ ତାଙ୍କର ପେଶା ଭାବେ ଚୟନ କରିଛନ୍ତି। ସେ କହିଛନ୍ତି ଯେ ତାଙ୍କର ଅଭିନୟ ଜୀବନରେ ସ୍ୱାମୀଙ୍କର ଭାରି ସମର୍ଥନ ଥିଲା।

ତାଙ୍କର ପରଲୋକଗତ ଶାଶୁ ଇଲା ଦେବୀ, କୁଚବେହାରର ରାଜକୁମାରୀ ଇନ୍ଦିରା ରାଜେଙ୍କ କନ୍ୟା ଏବଂ ଜୟପୁରର ମହାରାଣୀ ଗାୟତ୍ରୀ ଦେବୀଙ୍କ ଜେଷ୍ଠା ଭଉଣୀ ଥିଲେ।

୧୭ ଜାନୁଆରୀ ୨୦୧୪ ରେ ତାଙ୍କ ମାତା ସୁଚିତ୍ରା ସେନଙ୍କ ହୃଦରୋଗରେ ପରଲୋକ ହୋଇଥିଲା । ୨୯ ଜାନୁଆରୀ ୨୦୧୪ ବୁଧବାର ଦିନ ସେ ନିୟମାନୁସାରେ ମାତାଙ୍କ ଅସ୍ଥିକୁ ଗଙ୍ଗା ନଦୀରେ ବିସର୍ଜନ କରିଥିଲେ। ଏହି ପ୍ରାର୍ଥନା ସଭାରେ ପଶ୍ଚିମ ବଙ୍ଗର ମୁଖ୍ୟମନ୍ତ୍ରୀ ମମତା ବାନାର୍ଜୀ ସହ ଅନ୍ୟାନ୍ୟ ଗଣ୍ୟମାନ୍ୟ ବ୍ୟକ୍ତି ଓ ନିକଟତମ ମିତ୍ରମାନେ ଉପସ୍ଥିତ ଥିଲେ। ତାଙ୍କ ମାତାଙ୍କ ଶେଷ ଇଚ୍ଛା ଅନୁଯାୟୀ ମୃତ୍ୟୁର ପାଞ୍ଚ ଘଣ୍ଟା ମଧ୍ୟରେ ଶବଦାହ କରାଯାଇଥିଲା, ଯାହା ଅତ୍ୟନ୍ତ ସରଳ ଏବଂ ତ୍ୱରିତ ଭାବରେ ସମ୍ପନ୍ନ ହୋଇଥିଲା।

 ପୁରସ୍କାର 

 Nandi Award ସର୍ବଶ୍ରେଷ୍ଠ ସହଯୋଗୀ ଅଭିନେତ୍ରୀ – Sirivennela (୧୯୮୭)
 କଳାକେନ୍ଦ୍ର ସ୍କ୍ରିନ୍ ପୁରସ୍କାର 
 ଭାରତ ନିର୍ମାଣ ପୁରସ୍କାର 
 କଳାକାର ପୁରସ୍କାର 

 ଆଧାର 

ଶ୍ରେଣୀ:୧୯୫୪ ଜନ୍ମ
ଶ୍ରେଣୀ:ଭାରତୀୟ କଥାଚିତ୍ର ଅଭିନେତ୍ରୀ